**ענת חיטמן** (נולדה ב-6 באוקטובר 1985) היא מוזיקאית, זמרת, פזמונאית ויוצרת ישראלית.

ביוגרפיה
--------

חיטמן נולדה בכפר סבא וגדלה ברעננה. אחיה הם תמיר ואוהד חיטמן ודודה היה עוזי חיטמן. בגיל שמונה החלה להופיע בפני קהל ובגיל 13 החלה ללמוד גיטרה ופיתוח קול באופן מקצועי.

חיטמן שרתה בלהקה הצבאית של חיל החינוך. לאחר שירותה הצבאי, בשנת 2006, השתתפה בנבחרת העונה הרביעית של תוכנית הטלוויזיה "כוכב נולד". 

חיטמן היא בוגרת בית הספר למוזיקה "רימון". במסגרת לימודיה השתתפה בתחרות ה"שירימון", בה ביצעה את שירה של מירי אלוני, "להיות לבד", וזכתה עם השיר במקום הראשון.

חיטמן הייתה חלק מצוות ההוראה בבתי הספר למשחק של יורם לוינשטיין ואורנה פורת.

ענת חיטמן באירוע הגאווה של מודיעין 2021
בשנת 2014 הוציאה את אלבומה הראשון הנקרא "ענת אסתר חיטמן" בהפקתם של עודד דוידוב ויהודה עדר.

בשנת 2016 הוציאה את השיר "מההתחלה" אותו כתבה והלחינה בהפקתו של עודד דוידוב. הסינגל נבחר להיכנס לפלייליסט "הנבחרים" של רשת ג'.

בשנת 2017 הוציאה את השיר "אוויר אחר" אותו כתבה והלחינה בהפקתו של עודד דוידוב. קליפ הסינגל נבחר להיכנס לפלייליסט ערוץ 24.

בשנת 2019 הופיעה חיטמן ברחבי לונדון עם חומרים מקוריים באנגלית ועברית. בין המקומות בהם הופיעה ניתן למצוא את 'The Fiddler's Elbow', מוסד הרוק הוותיק בו הופיעו איימי ווינהואס ולהקת בלר.

במאי 2021 שיתפה פעולה עם המוזיקאית והצ'לנית מאיה בלזיצמן בשיר, "מה שאני צריכה", אותו הלחינה חיטמן למילים של הכותב ישי ויסמן. השיר הופק על ידי המפיק המוזיקלי חן מצגר אדר.

ביולי 2021 הוציאה את הסינגל "אין רק חושך בלילות", סינגל שני מתוך אלבומה השני אותו הפיק המוזיקאי והמפיק חן מצגר אדר. בקליפ כיכבה הדוגמנית והשחקנית שני גודלשטיין שהייתה השראה עבור ענת בכתיבת השיר.

באוגוסט 2021 הייתה חלק מהכותבים והמבצעים בשיר האליפות הרשמי של מכבי חיפה (כדורגל) לשנת 2020-2021. בפרויקט של עדיאל איתן לקחו חלק אמנים ומוזיקאים אוהדי הקבוצה ביניהם מיכל מוכתר (מיקי), שלומי אלון (הדג נחש) ועוד.

באוקטובר 2021 הוציאה את הסינגל "משהו לחלום עליו" אותו הלחינה ועיבדה למילים של המוזיקאי דן תורן. את הסינגל הפיק המוזיקאי והמפיק חן מצגר אדר.

צילומי הקליפ התקיימו בסטוקהולם, שוודיה.

במרץ 2022 הוציאה את הסינגל "קרוב אליי" בהפקתו של המפיק מיכאל הרשליקביץ׳. בקליפ של השיר כיכב השחקן יהודה נהרי.

ביולי 2022 הייתה חיטמן חלק מהמוזיקאים והאמנים שהשתתפו בשיר ״הדרך״ אותו הלחין והפיק מתי כספי וכתב דני רובס. את הקליפ לשיר יצרה והפיקה השחקנית אורנה פיטוסי שהייתה גם היא שותפה ליצירה.

ביולי 2022 יצא דואט שלה ושל המוזיקאי דני גלבוע כחלק מפרויקט ׳קאבר אחד בשבוע׳. הדואט הוא חידוש של השיר ׳תחנה בזמן׳ של מזי כהן.

ב-28 ביולי 2023 הוציאה את המיני-אלבום "קצת יותר".

### לחנים וכתיבה לאמנים אחרים

בשנת 2019 הלחינה את השיר "To Change" עבור הזמרת יעל דנון, זוכת התוכנית "גוט טאלנט ישראל" לשנת 2019. השיר ייצג את מדינת פנמה והגיע לשלב הגמר בתחרותבפסטיבל השירים סן רמו.

בסוף שנת 2019 הלחינה חיטמן את השיר "לא נשבר" לזמר איציק אורלב למילים של הכותבת לירון בן שמעון.

באוגוסט 2020 הוציאה חיטמן עם אריק סיני את השיר "האהבה לא תמות" אותו הלחינה למילים של הכותב ישי ויסמן.

בינואר 2021 הלחינה חיטמן לזמר רון שובל את השיר "מאמי זה שלך" אותו כתב ישי ויסמן.

### פרויקטים מוזיקליים

חיטמן נטלה חלק בפרויקטים מוזיקליים רבים ביניהם - מופע המחווה למוזיקאי שלומי שבן, "מעגל יוצרים מארח", בהפקתו של ארי גורלי ובמופע מחווה לפזמונאי אהוד מנור ז"ל בתיאטרון הקאמרי.

בנוסף, הלחינה חיטמן את השיר "יש בי צורך עצום לגעת" למילותיה של הפזמונאית שמרית אור. עם השיר הופיעה במופע המחווה לשמרית אור, "ציפור האש", שהתקיים בצוותא.

חיטמן הופיעה גם בפסטיבל מספרי סיפורים, בו שיתפה פעולה עם ד"ר אבשלום קור, פסטיבל עין-גב ובפסטיבל הפסנתר.

לקחה חלק והופיעה באירועי גאווה שונים במהלך השנים בניהם אירוע הגאווה המרכזי של מודיעין, זכרון יעקב, פרדס חנה ועוד.

בשנת 2022 הייתה המופע המרכזי של קיבוץ דברת ביום העצמאות ה-74 למדינת ישראל.

במרץ 2023 השתתפה ב'פסטיבל האשה' בחולון ובמופע מיוחד בתיאטרון הקאמרי במסגרת חודש האשה.

במרץ 2023 השתתפה בפסטיבל מחווה לזכרו של מתופף להקת הפו פייטרס, טיילור הוקינס, ברידינג 3.

דיסקוגרפיה
----------

### אלבומי אולפן

* **ענת אסתר חיטמן** (2014)

### מיני-אלבומים

* **קצת יותר** (2023)

חיים אישיים
-----------

חיטמן מתגוררת בתל אביב. היא מזדהה כביסקסואלית וסיפרה על חייה עם אישה בראיון לעיתון "ידיעות אחרונות".

קישורים חיצוניים
----------------

ויקישיתוף מדיה וקבצים בנושא **ענת אסתר חיטמן** בוויקישיתוף
* ענת אסתר חיטמן, ברשת החברתית פייסבוק
* ענת אסתר חיטמן, ברשת החברתית אינסטגרם
* ענת אסתר חיטמן, באתר ספוטיפיי
* סרטונים בערוץ של ענת אסתר חיטמן, באתר יוטיוב
* רותי קדוש, ‏"מוסיקאי צריך להיות כן ואמיתי, אני מוסיקאית גאה, על מי ומה שאני": ענת חיטמן בראיון חושף, באתר מעריב אונליין, 28 בפברואר 2023
* רחלי פלנט רוזן, ‏ענת חיטמן לסרוגים: "לדוד עוזי יש חלק גדול במוזיקה שלי", באתר "סרוגים", 25 באוגוסט 2022
* תחיה ברק, ענת חיטמן על הניסיונות להביא ילדים עם בת זוגה: "האחיינים שלי פתחו לי את הלב", באתר ynet, 11 במאי 2022
* ענת חיטמן, ‏עד הרוקרית האחרונה: כך הרחיקו את הנשים מהרוק הישראלי, באתר "Time Out ישראל", 4 ביולי 2021
* נשים כתבו והלחינו, זמר דתי שר, אלוהים מקשיב, באתר ישראל היום, 18 בנובמבר 2019
* אתר למנויים בלבד לילית וגנר, "עד היום פחדתי להתאהב", באתר "ידיעות אחרונות", 21 ביוני 2016
* יואב קוטנר, ‏חוזרים ללימודים, באתר ישראל היום, 26 ביולי 2014
* סרטונים האודישן של חיטמן ב"כוכב נולד", באתר מאקו, 11 במרץ 2009

הערות שוליים
------------

1. ↑  *קצת יותר*, 2023-07-28, נבדק ב-2023-07-27

| כוכב נולד (2003–2012) |
| --- |
| מנחה | צביקה הדר |
| זוכים | נינט טייב • הראל מויאל • יהודה סעדו • ג'קו אייזנברג • בועז מעודה • ישראל בר-און • רוני דלומי • דיאנה גולבי • חגית יאסו • אור טרגן |
| מעפילי גמר אחרים | שירי מימון • שי גבסו • הראל סקעת • עדי כהן • מאיה רוטמן • מארינה מקסימיליאן בלומין • לי בירן • מיי פיינגולד • עידן עמדי • דוד לביא • אוהד שרגאי • איטן גרינברג |
| מתמודדים בולטים נוספים | כברה קסאי • אלון ליטבק • לירון לב • מיקה שדה • שירלי לילו • ליטל גבאי • הדר עוזרי • אסף אברבוך • ניצן קייקוב • אבי מאיר וענונו • עמרי רוטברד • מיכאל עינב • רועי ארז • נעמה שטרית • לבנת בן-חמו • עמיר חדד • מורן אהרוני • קנדוג • ענת אסתר חיטמן • דניאל בן-חיים • חן אהרוני • מרים טוקאן • עדי אולמנסקי • אתי ביטון • איה זהבי פייגלין • לירן דנינו • עומר אדם • חובי סטאר • מורן מזוז • אדיר גץ • אבי בן אבו • אדר גולד • רוני גינוסר • נעמה כהן • תמר יהלומי |
| ערכים קשורים | טדי יזמות והפקות (חברת הפקה) |
| תוכנית אם, תוכניות בת ותוכנית המשך | לא נפסיק לשיר • נולד לרקוד • לא נפסיק לרקוד • בית ספר למוסיקה • הכוכב הבא |
| שופטים | צדי צרפתי • ריקי גל • פבלו רוזנברג • מרגלית צנעני • גל אוחובסקי • דנה אינטרנשיונל • מירי מסיקה • צביקה פיק • גידי גוב • יאיר ניצני • משה פרץ |


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007389384205171

 |